Сирие Адыгэхэм адэIэпыIэрэ комитетхэр зэхэхьэщтых

 Сирие Адыгэхэм адэIэпыIэрэ комитетхэу Иорданием, Израил ыкIи Тыркуем щылажьэхэрэр гъэтхапэ мазэм зэхэхьэщтых. Хэкум фэлажьэрэ хасэм икоординаторэу Бгъанэ Али къызэрэтиIуагъэмкIэ Сирие хэгъэгур къэзыуцохьырэ хэгъэгухэм ащыпсэурэ Адыгэхэм, Сирие Адыгэхэм апае зэхащагъэ IэпыIэгъу комитетхэм яIоф нахь лъэщэу хъуным пае ыкIи ахэр зэпхынгъэхэр яIэу зэдэлэжьэнхэм пае, ахэр Тыркуем е Иорданием гъэтхапэ зэхахьэ щашIыщт. Непэ нэс Адыгэ унагъо 350 фэдиз Сирием къикIыжьхи Иорданием ихьагъэх, мыхэм ащыщэу унагъо 250 фэдизым Иорданием щызэхащагъэ IэпыIэгъу комитетыр адэIэпыIэ. Адыгэ унагъо 200 фэдиз Сирием къикIыжьхи Тыркуем ихьагъэх, мыхэм ТыркуемкIэ IэпыIэгъу комитет 2 щызэхащагъэхэр IэпыIэгъу афэхъух. Адыгэ миным ехъу Сирием къикIыжьхи хэкум къэкIожьыгъэх, мыхэм зэфэшъхьэф хасэхэр ыкIи республикэм иминистрствэхэр IэпыIэгъу афэхъух. Шъугу къэтэгъэкIыжьы, хэкум фэлажьэрэ хасэр илъэс ныкъо ипэкIэ зэхащэгъагъ. Ащ хэтых хэкум ыкIи хэхэсым щыщхэр. Илъэс ныкъо ипэкIэ мы хасэр дунаем тет Адыгэ хасэ пстэури зэхэтхэу, мафэ къэс лажьэрэ щтаб къызэIуахынэу тхьапэ тхыгъэкIэ хасэхэм зафигъэзэгъагъ. 

http://circassiatimes.com/mainnews/711-sirie-adygehem-adeiepyiere-komitether-zeheheschtyh.html